**2. Napirend**

**E L Ő T E R J E S Z T É S**

Balatonhenye Község Önkormányzata Képviselő-testületének

Kékkút Község Önkormányzata Képviselő-testületének

Kővágóörs Község Önkormányzata Képviselő-testületének

Köveskál Község Önkormányzata Képviselő-testületének

Mindszentkálla Község Önkormányzata Képviselő-testületének

Révfülöp Nagyközség Önkormányzata Képviselő-testületének

Salföld Község Önkormányzata Képviselő-testületének

Szentbékkálla Község Önkormányzata Képviselő-testületének

2022. november 29-i együttes ülésére

**Tárgy:** Energiaárak növekedése miatti intézkedések a Kővágóörsi Közös Önkormányzati Hivatalt érintően

**Előterjesztő**: dr. Szabó Tímea, címzetes főjegyző

**Előkészítette:** dr. Szabó Tímea, címzetes főjegyző

**Tisztelt Képviselő-testületek!**

Tájékoztatás a Hivatal fűtéséről

Az energiaárak jelentős növekedése, mint manapság sajnos mindenkit, így a Kővágóörsi Közös Önkormányzati Hivatalt is érinti. A közüzemi (és egyéb például papír vagy posta) költségek jelentős emelkedése már az idei évi teljesítési adatok alapján is egyértelműen látszik, azonban hasonlóan a többi önkormányzati üzemeltetésben levő intézményhez, épülethez, a Hivatalt is érinti a jövő évtől már drasztikus energia áremelkedés. Az október közepi, a jelenlegihez képest körülbelül 30-szoros földgáz ajánlatok megérkezését követően valamennyi Önkormányzatnál azonnali intézkedések történtek a gázfűtés kiváltása érdekében. Ez a Hivatalt érintően klímák beszerelését jelentette. A Hivatal székhelyén eddig is voltak klíma berendezések, de nem minden irodában, így Kővágóörs Község Önkormányzata Képviselő-testületének döntésével Kővágóörs költségvetése terhére további készülékek kerültek beszerelésre, így jelen előterjesztés készültekor már valamennyi irodában rendelkezésre áll a klíma. Hasonlóan járt el Révfülöp Nagyközség Önkormányzata Képviselő-testülete, itt is döntés született a Hivatal Révfülöpi Kirendeltségét érintően klímák beszerzéséről és felszereléséről Révfülöp költségvetése terhére.

A Hivatal székhelyén a gázfűtés egyelőre nem került elindításra, a klímák a telepítést végző cég iránymutatásai szerint kerültek beállításra és kerülnek használatra. A folyosókon, mellékhelyiségekben fűtés egyelőre nincs. A klímát telepítő cég tájékoztatása alapján nagyobb hideg esetén a klíma működtetése már nem vagy kevésbé gazdaságos, ahhoz szükséges a gázfűtés is. További fontos tényező, hogy a Hivatal székhely épületén a korábbiakban Kővágóörs Község Önkormányzata építtetett ki napelem rendszert pályázati forrásból, mely jelenleg is működik. Jelen előterjesztés készültekor is folyamatban van az áramfogyasztás és a napelem rendszer által termelt és visszatöltött energia nyomon követése a megfelelő adatok gyűjtése, számítások végzése érdekében. Ehhez a rendszerhez Kővágóörs Község Önkormányzata bővítés iránti kérelmet is benyújtott még a szaldós elszámolási határidő lejárta előtt. Hasonlóan járt el napelemek jövőbeni telepítése és az így nyert energia elszámolhatósága érdekében Révfülöp Nagyközség Önkormányzata is a Kirendeltség épületét érintően.

Otthoni munkavégzés

Az energia költségek csökkentésének másik eszköze a személyes jelenlét csökkentése, e vonatkozásban azonban mindenképpen tekintettel kell lenni a Hivatal által ellátott tevékenységre, annak jellegére, az informatikai infrastruktúránk színvonalára, az ügyfélfogadások szükségességére, az ezáltal a kollégáknak okozott plusz költségekre. Több egyeztetés alapján a javaslatom, hogy 2023. januártól heti egy nap (péntek) kerüljön kijelölésre, mely napokon valamennyi kolléga otthon végzi a munkáját, a Hivatal zárva tart, mind a székhelyén, mind a kirendeltségen. Ez a január és február hónapot érintené. Ezen intézkedés végrehajtásához felmérésre került, hogy a kollégák rendelkeznek-e otthon informatikai eszközökkel a munkavégzéshez. A felmérés alapján szükséges lenne 4-5 számítógép vagy laptop, melyből 2 darab áll rendelkezésre a Hivatal tulajdonában levő korábbi, de még jól működő számítógépből. Így szükség lenne még 2-3 laptop beszerzésére, melyre azonban a Hivatal idei költségvetésében nincsen már forrás, így szívesen fogadnánk e vonatkozásban az önkormányzatok vagy egy-egy önkormányzat felajánlását a beszerzésre akár oly módon, hogy az eszköz az önkormányzat tulajdonában marad, és a Hivatal csak használatra kapj meg; de akár ha van rendelkezésre álló használaton kívüli eszköz az önkormányzatok tulajdonában, amit ebből a célból nélkülözni tudnak átmenetileg, az is segítséget jelentene. Ezen intézkedés végrehajtásához szükségessé válhat a Hivatal mobil telefon előfizetésének átalakítása, a hivatali mobiltelefonnal rendelkező kollégák körének esetleges bővítése, ez azonban további egyeztetéseket igényel még.

Igazgatási szünet

A személyes jelenlét csökkentésének további eszköze a különleges jogállású szerveknél és a helyi önkormányzatok képviselő-testületeinek hivatalánál elrendelhető igazgatási szünetre alkalmazandó veszélyhelyzeti szabályokról szóló 460/2022. (XI. 10.) Korm. rendelet, amely alapján hasonlóan a központi szervekhez igazgatási szünet rendelhető el 2022. december 22. napjától 2023. január 6. napjáig. Ezen igazgatási szünet azért is bírna nagy jelentőséggel, mert a Korm. rendelet alapján annak időtartama nem számít be az alábbiakba:

a) a kormányzati igazgatási szervek előtt folyó hatósági és egyéb eljárások ügyintézési határidejébe,

b) azon bírósági eljárások határidejébe, amelyekben kormányzati igazgatási szerv félként vesz részt,

c) a közigazgatási per indítására szolgáló határidőbe,

d) a kormányzati igazgatási szerv által megkötött szerződésben meghatározott kötelezettség szerződésszerű teljesítésének határidejébe,

e) a Közszolgálati Döntőbizottság eljárásának határidejébe, valamint

f) az e rendelet hatálya alá nem tartozó szerv előtt folyó olyan eljárás ügyintézési határidejébe, amelyben a kormányzati igazgatási szerv ügyfélként vesz részt, illetve kormányzati igazgatási szervvel szemben indult, vagy kormányzati igazgatási szerv igazgatási szünet alatti megkeresésével jár,

g)  a postai szolgáltatásokról szóló 2012. évi CLIX. törvény 42. § (1) bekezdése, valamint a postai szolgáltatások nyújtásának és a hivatalos iratokkal kapcsolatos postai szolgáltatás részletes szabályairól, valamint a postai szolgáltatók általános szerződési feltételeiről és a postai szolgáltatásból kizárt vagy feltételesen szállítható küldeményekről szóló 335/2012. (XII. 4.) Korm. rendelet 31. § (1) és (2) bekezdése szerinti rendelkezésre tartási határidőbe.

A Korm. rendelet szerint az igazgatási szünet időtartama alatt - a foglalkoztatottak vonatkozásában az igazgatási szünet alatti munkavégzés munkáltatói jogkör gyakorlója általi elrendelése kivételével - a helyi önkormányzat képviselő-testületének hivatala feladatait nem látja el, és az ügyfélfogadás nem működik. A munkáltatói jogkör gyakorlója köteles az igazgatási szünetre eső valamennyi munkanapra szabadságot kiadni a hivatalnál foglalkoztatott személyek számára.

Az igazgatási szünet elrendelése esetén figyelembe kell venni:

a) a munkahely és az álláshelyen ellátott feladatok, illetve a munkakörök sajátosságait,

b) azt, hogy az igazgatási szünet ne okozzon a helyi önkormányzat képviselő-testülete hivatala közfeladatainak ellátásában aránytalanul nagy sérelmet, és

c) azt, hogy a helyi önkormányzat képviselő-testülete hivatala halaszthatatlan közfeladatainak folyamatos és zavartalan ellátását biztosítani kell.

Mindezek alapján az igazgatási szünet elrendelését mindenképpen indokoltnak tartom. 2,5 hét időtartamról van szó, melyre eső közüzemi költségek jelentős része megtakarítható. Ez az időszak egyébként is minden évben a nyári után a legjelentősebb szabadságolási időszak, így az eddig követett gyakorlathoz képest nagyon jelentős változást nem okozna, sőt mivel az ügyintézési határidők ezen időszak alatt nem telnek, ez még könnyítést is jelent, mint ahogy az is, hogy felettes szerveink sem működnek ezen időtartam alatt a központi igazgatási szünet okán. A 2023. január 2-8. közötti időtartam egyéb körülmények között már munkavégzéssel telne ugyan, azonban vannak olyan évek, amikor például január 5. az első munkanap. Ezen a januári első héten főként a munkaügyek, illetve bérek kifizetése kapcsán – a központi illetményszámfejtéstől függően – várhatóan lesznek elvégzendő feladatok, ez azonban megoldható a munkáltató jogkör gyakorlója által az érintett kollégák vonatkozásában elrendelt 1-2 nap munkavégzéssel. További terület, melynek ügyeleti jellegű ellátását mindenképpen meg kell szervezni munkáltatói intézkedéssel, az anyakönyvi feladatok egy része (születési, halotti anyakönyvezés), ezt azonban eddig is minden évben megoldottuk az érintett ügyintézők ügyeleti jellegű elérhetőségének közzé tételével.

Ezen, és a még addig kidolgozásra kerülő munkáltatói intézkedések útján az érintett időszak alatti halaszthatatlan feladatok ellátása megszervezhető, így az igazgatási szünet elrendelése mindenképpen indokolt.

Tisztelt Képviselő-testületek!

Egyelőre a fentiekben részletezett intézkedések kerülnének alkalmazásra azzal, hogy amennyiben a január-februári időszakban esetleg jelentősen és tartósan hideg lenne, úgy további intézkedések kerülhetnek alkalmazásra. Így például a munkahelyek összecsoportosítása egy-egy erre alkalmas, nagyobb helyiségbe. Ennél az intézkedésnél mindenképpen figyelembe kell azonban venni, hogy az informatikai és a kommunikációs hálózat átszerelése is szükséges, aminek vannak fizikális korlátai. Végül nagyon szélsőséges esetben az otthoni munkavégzésben töltendő napok száma emelhető, bízom azonban abban, hogy ezen intézkedés elkerülhető lesz.

Mindezek alapján kérem, hozzák meg döntéseiket!

***Határozati javaslatok:***

*I.*

…. (NAGY)KÖZSÉG ÖNKORMÁNYZATA KÉPVISELŐ-TESTÜLETÉNEK

…./2022. (…) HATÁROZATA

***Az energiaárak emelkedése miatti intézkedésekről***

…(Nagy)Község Önkormányzata Képviselő-testülete a Kővágóörsi Közös Önkormányzati Hivatalt érintő energia áremelkedéssel kapcsolatos tájékoztatást elfogadja.

A Képviselő-testület hozzájárul ahhoz, hogy a 2023. január 1. – február 28. közötti időtartamban a Hivatal zárva tartson péntekenként, és a hivatali dolgozók ezeken a napokon otthoni munkavégzéssel lássák el a feladataikat.

Felkéri a Jegyzőt az otthoni munkavégzéshez szükséges intézkedések végrehajtására.

Felelős: dr. Szabó Tímea, címzetes főjegyző

Határidő: 2022. december 21.

*II.*

…. (NAGY)KÖZSÉG ÖNKORMÁNYZATA KÉPVISELŐ-TESTÜLETÉNEK

…./2022. (…) HATÁROZATA

***Igazgatási szünet elrendeléséről***

…(Nagy)Község Önkormányzata Képviselő-testülete a különleges jogállású szerveknél és a helyi önkormányzatok képviselő-testületeinek hivatalánál elrendelhető igazgatási szünetre alkalmazandó veszélyhelyzeti szabályokról szóló 460/2022. (XI. 10.) Korm. rendelet 1. § (1) bekezdés b) pontjában biztosított felhatalmazással igazgatási szünetet rendel el 2022. december 22. napjától 2023. január 6. napjáig a Kővágóörsi Közös Önkormányzati Hivatal tekintetében.

Felkéri a jegyzőt, hogy gondoskodjon a döntés végrehajtása érdekében teendő intézkedésekről, így különösen annak közzétételéről, az igazgatási szünet időtartamára a szabadságok kiadásáról, valamint a halaszthatatlan feladatok ellátásának megszervezéséről.

Felelős: dr. Szabó Tímea, címzetes főjegyző

Határidő: - a határozat közzétételére: 2022. november 30.;

* az egyéb végrehajtási feladatokra: 2022. december 21.

Kővágóörs, 2022. november 24.

 dr. Szabó Tímea

 címzetes főjegyző